Horstad gård

Horstad gård (Alternativ dialektisk skrivemåte: *Hårstad*) er en gård i Åbygda i Bindal kommune i Nordland fylke. Gården, som skriver seg fra jernalderen, eies i dag av skipsreder og finansmann Fred. Olsen, som overtok den etter sin far Thomas Olsen. Det totale arealet er på ca. 23 000 dekar. Eiendommen, som siden 1959 har vært i familien Olsens eie har både jakt (små og storvilt) og fiskerettigheter (i Åelva), og leies i dag ut til turistformål, kurs, konferanser o.l. Otto Sverdrup den kjente polfareren og oppdageren, ble født på gården 31. oktober 1854. Bygningene på gården har de siste 5 årene gjennomgått oppussing og omjusteringer. Blant annet er forpakterboligen helrenovert og bygd sammen med det eldste fjøset som skriver seg fra 1800-tallet.

## Historie
* Det er gjort funn fra jernalderen på gården. 
* På 1600-tallet var gården krongods.
* På 1700-tallet hadde gården to sagbruk i drift.
* Otto Neumann Knoph Sverdrup ble født på gården 31. oktober 1854 som den nest eldste i en søskenflokk på ti. Han reiste ut i 17-årsalderen for å jobbe som sjømann i inn- og utenriksfart. Foreldrene Ulrik Fredrik Suhm Sverdrup (1833 – 1914) og Petrika K. Sverdrup (1831 – 1885) flyttet til Steinkjer med familien i 1874/75.
* Mellom 1877 og 1914 var gården eid av britiske interesser, og frem til 1937 ble gården leid som feriested av primært briter. På folkemunne kaller man denne perioden "Engelsktida".
* Edward A. Wilson (1872 – 1912), engelsk botaniker, lege og polfarer som av helsemessige årsaker tilbrakte noen somre på gården (1898 – 1901). 
* De siste husmannsplassene ble solgt ut, og fradelt som egne bruk i perioden 1920 – 1925.
* Hovedbygningen på gården var opprinnelig i Trønderlån stil. Man gjorde om taket til valmtak og huset fikk mer herregårdspreg etter renovering i 1938. Hovedhuset som det blir kalt, er blant de eldste og best bevarte husene i Åbygda og i Bindal forøvrig.

## Gårdsdriften
Siden 1870-tallet og frem til i dag har gården vært drevet ved hjelp av en ansatt bestyrer/forpakter, og innleid hjelp. Melkeproduksjonen ble lagt ned på 1970-tallet, og man gikk over til kjøttproduksjon da dette ble sett på som mer lønnsomt i lengden. Driftsbygningen fra 1941 står i dag tom. Det eldre steinfjøset ble omdisponert til redskapshus. Den dyrkede jorda blir leid bort som tilleggsjord til omkringliggende gårder. Det blir også drevet med hogst i mindre skala. Det litt kuriøse er at de fleste gårdsbrukene rundt om, som til utpå 1920-tallet var husmannsplasser under gården, fremdeles er i drift med melk og kjøttproduksjon, mens produksjonen på hovedgården opphørte på siste halvdel av 1990-tallet. Det kunne i perioder være så mange som 15 – 20 personer i arbeid på gården sysselsatt med forskjellige gjøremål. Foruten til det daglige gårdsarbeidet var det hovedsakelig om sommeren at behovet for ekstra arbeidsfolk som roere for turistene som fisket i elva samt stuepiker og kokker var størst. I vinterhalvåret var det tømmerhogst i Horstadfjellet som sysselsatte flest folk, og det var ofte de samme karene som var roere om sommeren.  

## Eierforhold
* 1600- og 1700-tallet: Krongods, etterhvert var deler av den også kirkegods.
* 1800–1821: Peder Knoph (1760 - 1821)
* 1821–1828: Birgitte Knoph (født Randulf), enke etter Peder Knoph
* 1829–1857: Peter Andreas Randulf Knoph
* 1857–1874: Ulrik Fredrik Suhm Sverdrup 
* 1874–1877: Julius Jachelln
* 1877–1889: James Sydney Walker, første engelske eier av gården. 
* 1889–1897: William Archer
* 1897–1914: Lionel Knight Rice, siste engelske eier av gården. 
* 1914–1937: Emil Ekker, leide ut elva og gården til britiske turister.
* 1937–1959: Johannes Sejersted Bødtker, kjøpte gården og dermed var "Engelsktida" forbi.
* 1959–1969: Thomas Olsen
* 1969–nåtid: Fred. Olsen

## Bestyrere/forpaktere

* 1879-?:  Ole Svendsen Fuglstad
* Ukjent år-1914 Iver Johansen og Petter Eliassen
* 1914–1937: Adolf Nilsen
* 1937–1945: Kristian Røkke
* 1945–1947: Erling Strand og Arne Skarstad
* 1947–1951: Alf Halvorsen
* 1951–1958: Arne Byre
* 1958–1978: Hans Welde
* 1978–1992: Åge Mathisen
* 1992–1997: Trond Heimstad
* 1998–2003: Arnt Heimstad
* 2003–?:  Jørn Bergerud
* nåtid: Elbjørg Strand/Øyvind Stensveen

## Eksterne lenker
* Horstad Gård